### NN 116/2020 (23.10.2020.), Odluka o izmjenama Odluke o uvođenju nužnih epidemioloških mjera za područje Vukovarsko-srijemske županije

STOŽER CIVILNE ZAŠTITE REPUBLIKE HRVATSKE

2283

Na temelju članka 47. Zakona o zaštiti pučanstva od zaraznih bolesti (»Narodne novine« broj 79/07, 113/08, 43/09, 130/17, 114/18 i 47/20), a u vezi s člankom 18. Zakona o izmjenama i dopunama Zakona o zaštiti pučanstva od zaraznih bolesti (»Narodne novine« broj 47/20) i članka 22.a Zakona o sustavu civilne zaštite (»Narodne novine« broj 82/15, 118/18 i 31/20), Stožer civilne zaštite Republike Hrvatske, 22. listopada 2020. godine, donosi

ODLUKU

O IZMJENAMA ODLUKE O UVOĐENJU NUŽNIH EPIDEMIOLOŠKIH MJERA ZA PODRUČJE VUKOVARSKO-SRIJEMSKE ŽUPANIJE

I.

Na prijedlog Stožera civilne zaštite Vukovarsko-srijemske županije u Odluci o uvođenju nužnih epidemioloških mjera za područje Vukovarsko-srijemske županije (»Narodne novine« broj: 106/20 i 111/20) točka II. mijenja se i glasi:

»Nužne epidemiološke mjere iz točke I. ove Odluke su:

– na svadbenim svečanostima može biti prisutno najviše 100 osoba, mogu se održavati samo u prostorima u kojima se za jednu prisutnu osobu može osigurati najmanje 4 m2 površine te se obvezno vodi evidencija prisutnih s osnovnim informacijama (ime, prezime i broj telefona prisutnih osoba)

– na ostalim privatnim i obiteljskim svečanostima, proslavama i okupljanjima može biti prisutno najviše 30 osoba uz pridržavanje svih propisanih epidemioloških mjera i obvezno vođenje evidencije prisutnih s osnovnim informacijama (ime, prezime i broj telefona prisutnih osoba)

– na okupljanjima u zatvorenom prostoru može biti prisutno najviše 100 osoba, a mogu se održavati samo u prostorima u kojima se za jednu prisutnu osobu može osigurati najmanje 3 m2 površne te se obvezno vodi evidencija prisutnih s osnovnim informacijama (ime, prezime i broj telefona prisutnih osoba)

– na svim društvenim okupljanjima obvezno je pridržavanje svih propisanih epidemioloških mjera, a ako se održavaju u zatvorenom prostoru obvezno je i nošenje maski za lice ili medicinskih maski

– organizatori sportskih natjecanja obvezni su osigurati uvjete za održavanje natjecanja uz pridržavanje svih propisanih epidemioloških mjera, a sportska natjecanja u zatvorenim prostorima mogu se održavati samo bez prisustva gledatelja

– prilikom ulaska u javne ustanove stranke su obvezne nositi masku za lice ili medicinsku masku te dezinficirati ruke

– u svim zatvorenim prostorima u kojima se obavlja djelatnost trgovine i ustanovama koje obavljaju javnu djelatnost obvezno je nošenje maski za lice ili medicinskih maski

– organizatori svih društvenih okupljanja i vlasnici ugostiteljskih objekata obvezni su vršiti pojačani nadzor pridržavanja propisanih epidemioloških mjera

– preporuka umirovljenicima da ne odlaze na organizirana putovanja te da ne sudjeluju na organiziranim okupljanjima većeg broja osoba

– preporuka ograničavanja izlazaka korisnika izvan prostora pružatelja usluga smještaja u sustavu socijalne skrbi, osim iz medicinskih ili drugih opravdanih razloga sukladno procjeni nadležne osobe koja rukovodi ustanovom ili objektom smještaja

– zabrana posjeta korisnicima domova za starije i nemoćne osobe, osim u iznimnim slučajevima, kada odluku o tome donosi ravnatelj ili druga ovlaštena osoba

– zabrana izlazaka korisnika iz domova za starije i nemoćne osobe, osim zbog medicinski uvjetovanih razloga ili drugih opravdanih razloga, kada odluku o tome donosi ravnatelj ili druga ovlaštena osoba.

Evidencije iz stavka 1. podstavaka 1., 2. i 3. ove točke obvezno se čuvaju najmanje 14 dana te se u slučaju potrebe predaju Zavodu za javno zdravstvo Vukovarsko-srijemske županije.

II.

Točka IV.a briše se.

III.

Ova Odluka objavit će se u »Narodnim novinama«, a stupa na snagu 24. listopada 2020. godine osim mjere iz točke I. stavka 1. podstavka 1. ove Odluke koja stupa na snagu 26. listopada 2020. godine.

Klasa: 810-06/20-01/7
 Urbroj: 511-01-300-20-197
 Zagreb, 22. listopada 2020.

Načelnik Stožera
 potpredsjednik Vlade
 i ministar unutarnjih poslova
 dr. sc. Davor Božinović, v. r.